16 dood in massaskieteryPolisiebeamptes blokkeer ‘n hoofweg in Enfield. Foto: (Andrew Vaughan/The Canadian Press via AP) ŉ Man het hom as ŉ polisiebeampte voorgedoen en op ŉ moordtog gegaan in Nova Scotia, Kanada. Die massaskietery wat in die klein dorpie Portapique, sowat 100 km van Halifax, plaasgevind het, is die dodelikste nog in Kanada se geskiedenis. Die moordtog het laat Saterdagmiddag begin. Die man het mense in hul huise doodgeskiet en ook talle huise aan die brand gesteek. Die polisie vermoed die man se eerste slagoffers is spesifiek geteiken, maar dat hy daarna mense lukraak begin aanval het. Die polisie het die man geïdentifiseer as die 51-jarige Gabriel Wortman. Hy het in ŉ stadium tydens sy moordtog ŉ polisieuniform aangehad en sy motor ook soos ŉ amptelike polisievoertuig laat lyk. Beamptes van die Royal Canadian Mounted Police sak op ‘n vulstasie in Enfield toe. Foto: (Tim Krochak/The Canadian Press via AP) Die polisie het aanvanklik aangekondig dat Wortman by ŉ vulstasie in Enfield buite Halifax in hegtenis geneem is. Daar is egter later aangekondig dat hy dood is. Geen verdere besonderhede is in die verband bekend gemaak nie. “Dit is een van die mees sinnelose dade van geweld in ons provinsie se geskiedenis,” het Stephen McNeil, premier van Nova Scotia, gesê. ŉ Polisiebeampte was een van die 16 slagoffers. Konstabel Heidi Stevenson was ŉ ma van twee en het vir 23 jaar as ŉ polisiebeampte gedien. Chris Leather, hoofsuperintendent van die Royal Canadian Mounted Police. Foto: (Andrew Vaughan/The Canadian Press via AP) Chris Leather, hoofsuperintendent van die Royal Canadian Mounted Police (RCMP), het gesê baie van die slagoffers het nie die skieter geken nie. “Die feit dat hierdie individu ’n uniform en ’n polisiemotor tot sy beskikking gehad het, wys beslis dat dit nie ’n toevallige daad was nie,” het Leather gesê. Hy het bygevoeg dat die polisie glo dat Wortman alleen opgetree het. Volgens Leather sal ondersoek word of die aanval moontlik iets met die Covid-19-pandemie te doen gehad het, maar dat daar tot dusver geen verband gevind is nie. Daar was laat Sondagoggend talle polisievoertuie by die vulstasie waar die verdagte dood is. Leather het gesê daar was in ŉ stadium ŉ skietgeveg tussen die polisie en die verdagte. Christine Mills, ŉ inwoner van Portapique, het gesê dit was ŉ angswekkende nag in die klein dorpie. Polisiebeamptes het die strate gepatrolleer en helikopters was in die lug op soek na die verdagte. “Dit was senutergend, want jy weet nie of iemand kop verloor het en jou voordeur gaan stukkend slaan nie.” Justin Trudeau. Foto: (Sean Kilpatrick/The Canadian Press via AP) Justin Trudeau, premier van Kanada, het sy medelye met die slagoffers se families betuig. “In tye soos hierdie kom ons as ŉ land byeen om mekaar te ondersteun. Ons sal saam die families van die slagoffers rou en hulle help om deur hierdie moeilike tyd te kom,” het hy gesê. Massaskietvoorvalle is relatief skaars in Kanada. Wetgewing rakende vuurwapenbeheer is hersien na Marc Lépine in 1989 tydens ŉ moordtog 14 vroue doodgeskiet het en nog 14 mense gewond is. Lépine het homself om die lewe gebring.